آمریکا بیرلشمیش دؤولتلری یؤنتیمی، ایرانلا دینج نوکلئر چالیشمالار چرچیوه‌سین‌ده امکداش‌لیق ائد‌ن اؤلکه‌لره تانیدیغی تحریم معافیتینی ۹۰ گونلویونه اوزاتدیغینی آچیقلادی.
آمریکا بیرلشمیش دؤولتلری خاریجی ایشلر باخانلیغیندان وئریله‌ن یازی‌لی آچیقلامادا، ایرانا یؤنه‌لیک یاپدیریم آدیملارینین سرعتلندیگی بیلدیریلدی.
آچیقلامادا، ۲۰۱۵.جی ایلده ائدیله‌ن ایرانلا نوکلئر آنلاشما چرچیوه‌سین‌ده، ایرانلا دینج نوکلئر چالیشمالار ائتمه‌سینه ایجازه وئریله‌ن ۴ اؤلکه‌یه تانینان تحریم معافیتینین ۹۰ گونلویونه اوزادیلدیغی قید ائدیلدی.
باخانلیق آچیقلاماسین‌دا، داها اؤنجه‌کی دؤورلرده ۱۸۰ گون اولان معافیت مدتینین بوندان سونرا ۹۰ گونه ائندیریلدیگی و بونون ایران اوزرین‌ده‌کی باسقینی داها دا آرتیراجاغی قید اولوندو.
بو چرچیوه‌ده روسیا، چین، فرانسا و بؤیوک بریتانیا ایرانلا دینج نوکلئر چالیشمالار چرچیوه‌سین‌ده ۲۰۱۵دن بو یانا داوام ائد‌ن پروژه‌لرینی داوام ائتدیره‌جک.
آنجاق آمریکا بیرلشمیش دؤولتلری رهبرلیگی عینی آچیقلاماسین‌دا، ۴ می‌دن اعتباراً ایرانین بوشهر نوکلئر مرکزینین مؤوجود رآکتورو دیشیندا گئنیشلندیریلمه‌سینه یؤنه‌لیک کؤمک و دستک فعالیتلرینین تحریمه معروض قالاجاغینی بیلدیردی.
بوندان باشقا، طبیعی اورانیم قارشیلیغین‌دا زنگینلشدیریلمیش اورانیمون ایران دیشینا چیخاریلماسینا یؤنه‌لیک فعالیتلرین ده بوندان سونرا آمریکا بیرلشمیش دؤولتلری تحریملرینین چمبرینه داخیل اولاجاغی قید ائدیلدی.
ایران اوزرین‌ده‌کی باسقینی هر گئچن گون آرتیران دونالد ترامپ رهبرلیگی، اؤتن هفته، داها اول ایران نفت تحریملرین‌دن معاف توتولان ۸ اؤلکه‌یه یئنی معافیت حاقی وئریلمه‌یه‌جگینی آچیقلامیشدی.
آمریکا بیرلشمیش دؤولتلری رهبرلیگینین بو قراری ایله "آمریکا بیرلشمیش دؤولتلرینین ایران‌دان نفت وارداتینا تحریم گتیره‌ن قرارین‌دان ۲ میه قدر ۱۸۰ گونلویونه معاف توتولان" چین، هیندیستان، ژاپن، گونئی کره، تایوان، تورکییه، ایتالیا و یونانیستانین معافیتلری باشا چاتمیشدی.
